הוועדה לביטחון לאומי, כנסת 25, פרוטוקול מספר 126, 2024-02-12 00:00

צבי ידידיה סוכות: בוקר טוב לכולם, אני מתכבד לפתוח את ישיבת הוועדה לביטחון לאומי, עד שיגיע לפה היושב-ראש הקבוע, בנושא עדכון הכרזת מצב חירום כליאתי ועל דיווח על פי סעיף 19 לפקודת בתי הסוהר

צבי ידידיה סוכות:  נתחיל עם נציגת המשרד לביטחון לאומי, עו"ד אביב ישראלי

אביב ישראלי: בוקר טוב, כפי שהיו"ר ציין אנחנו נדרשים להגיש אחת לשבועיים דיווח לוועדה שמורכב למעשה משני חלקים

אביב ישראלי:  בחלקו הראשון זה דיווח של השר על צעדים שננקטים להתמודדות עם מצב החירום הכליאתי, ובחלקו השני זה דיווח של נציב בתי הסוהר על הנתונים אודות היקפי הכלואים

אביב ישראלי:  אני אתחיל עם הצעדים שננקטים לטיפול במצב החירום

אביב ישראלי:  הדיווח האחרון הוגש בשבוע שעבר ב-6 בפברואר

אביב ישראלי:  מאז יש כמה עדכונים שלא נכללו בו

אביב ישראלי:  אני אתחיל מחופשות מיוחדות לאסירים

אביב ישראלי:  זה הצעת חוק שפורסמה ברשומות ב-5 בפברואר וצפויה לעלות ממה שנמסר לנו, לקריאה ראשונה במליאה בשבוע הבא

אביב ישראלי:  בנוסף יש את תוכנית הבינוי להוספת 880 מקומות כליאה במתקני הכליאה של שירות בתי הסוהר

צבי ידידיה סוכות: מה הצעת החוק הזו אומרת?     

אביב ישראלי: הצעת חוק של חופשה מיוחדת לאסירים ושצריכה להגיע לוועדה, מאפשרת מתן חופשה לאסירים פליליים למעט עבירות שהוחרגו, של 45 יום טרם השחרור

אביב ישראלי:  זה בחינה פרטנית של כל אסיר ואסיר

צבי ידידיה סוכות: שחרור מינהלי בצורה אחרת

אביב ישראלי: כן ולא

אביב ישראלי:  זה חופשה שהאסיר נמצא בתנאים כאלה ואחרים שייקבעו לו

אביב ישראלי:  איזשהו פיקוח שמתקיים, מה שאין בשחרור המינהלי

אביב ישראלי:       לעניין תוכנית הבינוי להוספת 880 מקומות כליאה, בעצם מדובר בהסבת שטחים ציבוריים במתקני כליאה ביטחוניים

אביב ישראלי:  בהיבט הזה אני יכולה לעדכן שזה נכלל בסיכום התקציבי שהוא צריך להיות מאושר על ידי הכנסת, אבל כן חשוב לי לציין שממלא מקום נציב שירות בתי הסוהר כבר הנחה את הגורמים המקצועיים בשב"ס להיערך למימוש התוכנית עוד טרם קבלת התקציב

אביב ישראלי:       דבר נוסף שלא נכלל בדיווח כי זה משהו שבאמת מהימים האחרונים זה הנושא של צו פיקוח האלקטרוני, בעצם הגדלת המכסות מ-1,250 ל-1,750

אביב ישראלי:  הצו הזה נחתם על ידי השר והועבר ממש אתמול בערב לפרסום ברשומות

אביב ישראלי:  זה העדכון האחרון

אביב ישראלי:       לעניין חלקו השני של הדיווח, נמצאים פה נציגי שב"ס שיוכלו להתייחס לנתוני האסירים

צבי ידידיה סוכות: אליאסף זכאי, בבקשה

אליאסף זכאי: אליאסף זכאי, ראש ענף תכנון כליאה

אליאסף זכאי:  המצבה היום בבוקר עומדת על 20,653

אליאסף זכאי:  היינו לפני המלחמה ב-16,353, שזה אומר עלייה של 4,300 מאז תחילת המלחמה

אליאסף זכאי:  3,800 מהעלייה מיוחסת לביטחוניים, 500 לפליליים

אליאסף זכאי:  יש מגמת עלייה גם במצבת האסירים הביטחוניים

אליאסף זכאי:  יש עדיין עלייה בכמות המיטות שנפתחות

אליאסף זכאי:  לביטחוניים כבר אין לנו מקום

אליאסף זכאי:  זה אומר שכרגע הקליטה ככלל מבוצעת כנגד שחרור

אליאסף זכאי:  גם משתחררים אסירים ביטחוניים

אליאסף זכאי:  זה לא שלא משתחררים, אז עדיין מבוצעת קליטה אבל כמובן בהיקפים יותר קטנים ממה שהתרגלנו אליהם לפני זה

צבי ידידיה סוכות: מה עושים ברגע שעוצרים מחבלים?     

אליאסף זכאי: הנוהל הוא שמחבלים נעצרים במתקני השהייה של צה"ל לפני שהם מגיעים אלינו

אליאסף זכאי:  מתקני השהייה של צה"ל גם מלאים

אליאסף זכאי:  אנחנו מנסים למתוח כמה שיותר את מה שיש לנו

צבי ידידיה סוכות: אני זוכר בדיון קודם שאמרתם ש-20,000 זה הקו האדום הסופי

צבי ידידיה סוכות:  עכשיו אנחנו ב-20,500

אליאסף זכאי: קודם כל אנחנו ביותר מ-20,500

אליאסף זכאי:  גם מצבת הפליליים עלתה מאז שהיינו בדיון האחרון שהיה בראשותך

אליאסף זכאי:  אנחנו בביטחוניים ב-250 יותר ממה שחשבנו שנוכל להחזיק, בערך 8,850 ביטחוניים

אליאסף זכאי:  אנחנו בקרוב ל-9,050

אליאסף זכאי:  אנחנו בערך ב-200 יותר ממה שחשבנו

אליאסף זכאי:  זה בלתי אפשרי להמשיך ולמתוח את זה

צבי ידידיה סוכות: מה עושים?     

אליאסף זכאי: זה יותר קשור לצעדים שהם מתוכננים

צבי ידידיה סוכות: מחר צה"ל עוצר 300, 400, 500 מחבלים ברפיח, מה קורה איתם?     

אליאסף זכאי: זאת באמת שאלה טובה, אדוני

אליאסף זכאי:  אנחנו נעשה תמיד הכול אבל המצב הזה הוא מצב שהוא מאוד בעייתי, צריך להבין את זה

אליאסף זכאי:  מצב שיש אגפים שאמורים להיות בהםX אסירים ויש בהם X1

אליאסף זכאי: 2 אסירים אפילו, פי שניים ממה שצריך, הוא מצב שהוא מאוד בעייתי בכל ההיבטים, גם בהיבט שקשור ביחס בין סוהרים לאסירים

אליאסף זכאי:  אי אפשר להתעלם מזה

אליאסף זכאי:  אנחנו נמתחנו ממש עד הקצה

צבי ידידיה סוכות: אוקיי

אליאסף זכאי: לגבי המיטות הגענו לסדר גודל של 3,900–4,000 מיטות שנפתחות

אליאסף זכאי:  יותר ויותר מיטות נפתחות גם באגפים של אסירים פליליים

אליאסף זכאי:  שם השינוי הגדול

אליאסף זכאי:  בסך הכול המצבה של הביטחוניים לא עלתה המון מאז הדיון הקודם

אליאסף זכאי:  היא עלתה אבל לא באופן משמעותי

אליאסף זכאי:  המצבה של הפליליים עולה בקצב של כמה עשרות בכל שבוע, והגענו לסדר גודל של מעל 600–700 מיטות שנפתחות גם באגפים של פליליים

אליאסף זכאי:  אף על פי שזה לא מצב רצוי, זה פחות נורא מכיוון שיש הרבה אגפים של פליליים כמו בבית סוהר אלה לפני ההרחבה שלו

אליאסף זכאי:  האגפים הקיימים שניבנו ב-2009 הם אגפים שהם מאוד מרווחים

אליאסף זכאי:  זה אומר שגם אם מכניסים עוד מיטה לאגף, זה לא מביא את מרחב המחייה אפילו לחרוג מהפעימה הראשונה של החלטת בג"ץ

אליאסף זכאי:  יחסית שם המצב עוד סביר, אבל ככל שמגמת העלייה גם בפליליים ממשיכה, כמובן שזה ייצר בעייתיות

אליאסף זכאי:  אנחנו עדיין די רחוקים מזה אבל כדאי לשים את זה על השולחן

אליאסף זכאי:  יש מגמה של עלייה גם בפליליים

צבי ידידיה סוכות: בוא נדבר על התוכניות להמשך

אביב ישראלי: תוכניות להמשך זה מה שציינו

אביב ישראלי:  כן צריך להגיד שהתקיימה גם איזושהי עבודת מטה נרחבת אצל המל"ל

אביב ישראלי:  הוצגו שם העמדות של כלל המשרדים, בין היתר גם עמדה של השר

אביב ישראלי:  ממה שאני מבינה מהם זה צריך להגיע גם לקבינט ולשים את זה על שולחן מקבלי ההחלטות וכל הגורמים שנדרשים לדבר

צבי ידידיה סוכות: בהיבט הכי מיידי שיש, מחר יש מבצע, 300–400 עצורים מיהודה ושומרון, עזה, מה עושים?     

אביב ישראלי: זה שאלה

אביב ישראלי:  בהינתן ששירות בתי הסוהר נמצא במצב הנוכחי בעלייה משמעותית, צריך להגיע לדרגים הבכירים ושיקבלו החלטה בנושא הזה

אביב ישראלי:  מעבר לתוכניות שמוקדמות והערוצים, שהתקבלה החלטה לקדם על ידי השר ועל ידי שב"ס שהן מקודמות, חלקן יתנו מענה יותר מהיר, חלקן זה בטווח היותר בינוני

אביב ישראלי:  אף אחד מהפתרונות הוא לא פתרון שייתן מענה מחר בבוקר למצוקה שהיו"ר מתייחס אליה

צבי ידידיה סוכות: הבנתי

לאה גופר: יש לנו את יוסי מהמל"ל בזום שהוא מבקש להתייחס

יוסי מימון: בוקר טוב, רציתי לעדכן שהעבודות החלו כבר, העבודות של תוכנית 888 כולל הרחבה של אגף רקפת שזה עוד 78 מקומות לכליאה לביטחוניים

יוסי מימון:  הבעיה הגדולה מעבר למיקום של היכן לכלוא זה כוח אדם, כי גם פתרונות נוספים שנעשה מייד עכשיו, למשל ההמלצה שלנו היא להרחיב את אגפי האוהלים בקציעות

יוסי מימון:  בכל מקרה יצטרכו סוהרים לסיפור הזה וזאת הבעיה השנייה שקיימת

יוסי מימון:  הסיכום והעמדה שלנו הועברה לראש המל"ל ואנחנו ממתינים כמו שנאמר שם, לדיון שיתקיים בקבינט או דיון אצל רוה"מ לקבלת החלטות איך אנחנו ממשיכים הלאה

צבי ידידיה סוכות: בסדר גמור

צבי ידידיה סוכות:  אתם מכירים את זה בשב"ס?     

אביב ישראלי: כן, בטח, הם חלק מהדיונים

אליאסף זכאי: כן, אבל זה לא למחר

אליאסף זכאי:  אתה שאלת על מחר בבוקר

צבי ידידיה סוכות: ההרחבה של האוהלים בקציעות זה כן יכול להיות מחר בבוקר

אביב ישראלי: אני אתייחס

אביב ישראלי:  דבר ראשון לשאלתך, שב"ס בוודאי שותף בדיונים שהיו במל"ל

אביב ישראלי:  לעניין האוהלים, השר לביטחון לאומי מתנגד לפתיחת אוהלים נוספים

אביב ישראלי:  העמדה הזאת הוצגה למל"ל שוקפה, ולגורמים שצריך

צבי ידידיה סוכות: אז מה כן מחר בבוקר?     

אביב ישראלי: אין לי תשובה לתת לשאלה הזאת

אביב ישראלי:  זו שאלה ששוב כמו שנאמר פה, צריכה להיות מונחת בפני הקבינט

צבי ידידיה סוכות: נציג מל"ל אומר, הפתרון שלי זה לפתוח אוהלים נוספים

צבי ידידיה סוכות:  אם השר לביטחון לאומי אומר, אני מתנגד, אז השאלה אם יש משהו אחר?      

אביב ישראלי: מעבר למה שהצגתי, לא

אביב ישראלי:  כפתרון מיידי אין משהו כזה

אביב ישראלי:  אני מניחה שהקבינט יצטרך להידרש לסוגיה ולהחליט כיצד נכון לפעול בהמשך

צבי ידידיה סוכות: הבנתי, אוקיי

צבי ידידיה סוכות:       עו"ד גיל שפירא, הסניגוריה הציבורית

גיל שפירא: בוקר טוב אדוני, תודה על הדיון הזה

גיל שפירא:  אנחנו מתכנסים כאן מידי מספר שבועות, שומעים את הדיווחים, רואים כיצד המצב הולך ומחריף, הולך ומחמיר ועד כה בפועל לא נעשה ולו דבר אחד שמקדם פתרון מעשי

גיל שפירא:  אותן הצהרות שנשמעו כאן מאז תחילת הדיונים בחוק מיומו הראשון נשמעים גם היום

צבי ידידיה סוכות: לא, יש את תוספת הבינוי הזו שהתחילו לעבוד עליה

צבי ידידיה סוכות:  משהו יש

גיל שפירא: כשבפועל עדיין לא קרה כלום

גיל שפירא:  בפועל עדיין לא התווספו

גיל שפירא:  אני חושב שלנוכח הנתונים ששמענו כאן היום משב"ס, ברור לכולם שקרוב ל-900 המקומות האלו רחוקים מלהוות פתרון לבעיה משום שהפער הוא הרבה מעבר לכך

גיל שפירא:       אני מסב את תשומת לב הוועדה למסמך שאנחנו גם שלחנו לוועדה והפצנו בשבוע שעבר, את סיכום ממצאי דוחות הביקורים הרשמיים שאנחנו ערכנו

גיל שפירא:  אגב, אני אציין כאן בהערת שוליים, הדברים נכונים לחודש דצמבר משום שבסוף חודש דצמבר פקעו ההסמכות של המבקרים הרשמיים ומזה כחודשיים ההסמכות החדשות עדיין לא הועברו על ידי המשרד לביטחון לאומי, ולכן נכון להיום אין אפשרות לערוך בקרה בכלל על תנאי הכליאה במדינת ישראל, אבל הממצאים האלו נמצאים קשים ביותר

גיל שפירא:       ההצפפה הזו, צמצום מרחב המחייה, הנושא של הלנה על הרצפה, הלנה על מזרנים, על מיטות זמניות נותן את אותותיו בכל רוחב שדרת הכליאה

גיל שפירא:  חשוב להדגיש גם בהקשר של אסירים פליליים רגילים

גיל שפירא:  נכון להיום כרבע מהאסירים הפליליים, אני לא מדבר בכלל על ביטחוניים, כרבע מהאסירים הפליליים הרגילים מוחזקים בתנאים שבית המשפט העליון קבע כבר לפני למעלה משש שנים שמהווים פגיעה אנושה בזכות החוקתית לכבוד האדם, והדבר הזה ממשיך מבלי שמקודמים פתרונות אחרים

גיל שפירא:       נקודה נוספת שכדאי לתת עליה את הדעת היא שלמיטב ידיעתנו כ-40% עד 45% מהכלואים הם עצורים

גיל שפירא:  אפשר לומר בגדול, קרוב למחצית מהאנשים שמוחזקים היום בבתי המעצר הם אנשים שעדיין לא נקבעה אשמתם והם עדיין ממשיכים להיות מוחזקים באותם תנאים איומים ונוראיים שמתמשכים לאורך חודשים ארוכים

צבי ידידיה סוכות: בהקשר הזה נעשים הצעדים שכן דובר עליהם מקודם, גם של הפיקוח האלקטרוני, גם של המשמורת בקהילה

גיל שפירא: אני שוב אציין, אנחנו נמצאים כבר זמן לא מועט אחרי כניסתה של הוראת השעה לתוקפה

גיל שפירא:  הצעדים האלה עדיין לא יושמו בפועל

צבי ידידיה סוכות: לא עדכנתם על המשמורת בקהילה

צבי ידידיה סוכות:  אני רואה שזה מופיע פה בדף

גיל שפירא: זה לא מקודם כרגע

גיל שפירא:      בהקשר של הפיקוח האלקטרוני, הגדלת המכסה היא לא יכולה להיות משמעותית אם לא יהיה שינוי - - - 

גיל שפירא:  בסופו של דבר פיקוח אלקטרוני זאת החלטה שיפוטית

גיל שפירא:  זאת החלטה שבית משפט צריך לקבל והוא צריך לקבל אותה על סמך בקשה ועמדה גם של גורמי התביעה

גיל שפירא:  אם גורמי התביעה לא ישנו את עמדתם גם בכל מה שנוגע למעצרים בכלל, אנחנו נהיה באותו מקום משום שעצם העובדה שהוא קבע מכסה בלי שממלאים אותה, לא תיתן פתרון

גיל שפירא:  כנ"ל החופשה המיוחדת

גיל שפירא:  זה הקדמה מאוד מצומצמת שהשאירו לפלח מאוד מצומצם מאוכלוסיית האסירים, והמענה שזה נותן הוא מענה לעשרות עד מאות בודדות של אסירים, לא קרוב בכלל למצב שבו אנחנו נמצאים

צבי ידידיה סוכות: אביב, אתם מסכימים על הנתון הזה?     

גיל שפירא: למעלה מ-6,000 כלואים מעל תקן הכליאה

גיל שפירא:  כמה צפוי בחופשה המיוחדת?     

אביב ישראלי: חופשה מיוחדת נאמר פה כבר

אביב ישראלי:  זה לא ייתן מענה רחב היקף

אביב ישראלי:  זה ייתן מענה מצומצם

צבי ידידיה סוכות: אבל מענה של עשרות

אביב ישראלי: באזור ה-100

אביב ישראלי:  זה לפליליים

אליאסף זכאי: זה 100 בשוטף

אביב ישראלי: במצבה

גיל שפירא: אני קורא לוועדה להמשיך ולבקר את מה שקורה במתקני הכליאה היום, ללכת לראות את התנאים האיומים והנוראיים שנמצאים גם באגפים הפליליים בכל המקומות, ולחשוב על צעדים מידיים שניתן לעשות

גיל שפירא:  יש לנו לא מעט הצעות בהקשר הזה וצריך לייחד לזה דיון נפרד

צבי ידידיה סוכות: קודם כל אני בטוח שיו"ר הוועדה הקבוע נמצא בעניין הזה, אבל אני כן רואה שיש כאן את ההצעות שלכם, ואני מסתכל על ההצעות שלכם מול מה שהם הציעו

צבי ידידיה סוכות:  אני לא רואה כאן פער מאוד משמעותי

גיל שפירא: יש פער

גיל שפירא:  ראשית, הנושא הזה של - - - מעצרים הוא פער דרמטי

צבי ידידיה סוכות: טוב, בסדר, זה לא אצלם

גיל שפירא: המשרד לביטחון לאומי אחראי גם על המשטרה - - -     

אביב ישראלי: כן צריך בהיבט הזה להגיד שגם ציינו בדיונים קודמים ובדיווחים שהשר הנחה את משטרת ישראל לפעול להגברת השימוש בפיקוח האלקטרוני לצד הנושא של הגדלת המכסה

גיל שפירא: זה לא קורה

גיל שפירא:  אנחנו יודעים איך זה נראה בשטח

גיל שפירא:  גם אין לי טענה

גיל שפירא:  אני בסך הכול מציג את תמונת המראה של המציאות

גיל שפירא:  המציאות היא קשה

גיל שפירא:  בהקשר הזה יש עוד דברים שאפשר לחשוב עליהם, למשל הנושא הזה של - - - ומשמורת בקהילה או מתווה השחרורים

גיל שפירא:  הייתה הצעה של משרד האוצר שהועברה דומני גם לצוות המל"ל, הצעה מאוד רצינית, מאוד מקיפה

צבי ידידיה סוכות: עוד שנייה נשמע מה יש להם להגיד על זה

גיל שפירא: וגם היא נדחתה, אז ישנן הצעות, ישנן אפשרויות אבל בסופו של דבר אין כאן קסמים

גיל שפירא:  המתקנים בשב"ס עולים על גדותיהם

גיל שפירא:  אנחנו שומעים את זה משב"ס

גיל שפירא:  זה לא אירוע של שב"ס, זה אירוע של המדינה

צבי ידידיה סוכות: טוב, קודם כל אני חייב להגיד, כשיגיע היושב-ראש הקבוע אנחנו גם נשאל אותו מה הוא מתכנן לעשות בעתיד עם הדבר הזה

צבי ידידיה סוכות:  אני חייב להגיד ברמה האישית שמהדיון הקודם שאני השתתפתי בו ועד עכשיו אני רואה את מה שהתקדם בינתיים, אז זה אירוע שאני לא מצליח להבין כל כך לאן אנחנו רוצים להגיע

צבי ידידיה סוכות:  אם בדיון קודם השיח היה על זה שב-20,000 כבר אי אפשר להתקדם הלאה ואנחנו ב-20,500 וזה רק הולך לגדול כי צה"ל כנראה לא הולך להפסיק לעבוד והמשטרה לא הולכת להפסיק לעבוד, בתי הכלא ימשיכו כנראה להתמלא ביותר אסירים בתקופה הקרובה

צבי ידידיה סוכות:  אם בסוף לא יישאר לנו לאן להכניס אותם, אז זה בעיה של כולם, כמובן מעבר לפגיעה בזכויות של האסירים מכל הסוגים, שזה משהו שאנחנו לא רוצים

צבי ידידיה סוכות:       יש לנו כמובן אנשים שהיקירים שלהם נמצאים בתנאים הרבה יותר קשים מהתנאים שאנחנו כולנו מדברים עליהם

צבי ידידיה סוכות:       יזהר ליפשיץ ממשפחות החטופים, הבמה שלך

יזהר שי: אני ותיק בוועדה הזאת אצל פוגל בדרך כלל

יזהר שי:  קודם כל קשה לשמוע את הדיון הזה כי החזקת אסירים זה איזשהו משהו שאנחנו נתקלים במפלצות שמתעללות לנו בחטופים או ביקירים שנמצאים אצלם ומחובתנו לא להיות כמוהם, בכל דרך, אחרת אנחנו 8 מיליון והם מיליארד

יזהר שי:  אצלנו כשהעיפו את כולם מאזור הדרום או הצפון, מצאו איזה מלון נטוש או משהו

יזהר שי:  כנראה שצריך פתרון ליותר מ-100, כמה אלפים, אז חסר פה איזה בולדוזר בנושא אסירים

יזהר שי:       אני בא לדבר, ואני כל שבוע אני נמצא פה בוועדות

יזהר שי:  הזמן שלנו אזל

יזהר שי:  אנחנו שומעים סיפורים קשים

יזהר שי:  הערב שמענו סיפור משמח על שחרור של שניים ועל נפילה של שני חיילים

יזהר שי:  ככה מתחיל היום וזה נחשב ליום טוב

יזהר שי:  רוצה להגיד שאבא שלי בן 83 בלי תרופות

יזהר שי:  אנחנו לא יודעים שום דבר לגביו

יזהר שי:  כבר 100 ומשהו ימים במרתפי החמאס

יזהר שי:  אנחנו באים פה לזעוק כי אנחנו מרגישים שכרגע יש מה שנקרא אפשרות להגיע לפתרון מאוד כואב ואל לנו לפספס אותו כבני אדם, כבן לאבא שנמצא אסיר, כחלק מקהילה שנשחטה מקיבוץ ניר עוז, חלקם בותרו, נאנסו לצערנו ונשרפו, אבל חלקם כרגע בשבי

יזהר שי:       אנחנו מרגישים שהתפתח פה איזה ויכוח שהוא קצת פוליטי, הוא קצת הוציא את הפוקוס מבאיזה דרך לשחרר את החטופים, וקצת חזר ל-6 באוקטובר, ויכוחים פוליטיים

יזהר שי:  יש כרגע עסקה ואנחנו זועקים שהמנהיג שלנו, שכל מי שיצטרך להצביע פשוט יבין שלנו נגמר הזמן

יזהר שי:  אנחנו כרגע אחרי ארבעה חודשים עמוק בתוך פדיון שבויים

יזהר שי:  כתוצאה מהלחימה ומהזמן נהרגו המון חטופים

יזהר שי:  אי אפשר להתעלם מזה

יזהר שי:  שוחררו עד היום במבצעים צבאיים הרואיים, שלושה

יזהר שי:  מתו כבר 30

יזהר שי:  בעסקאות עם השטן, עם הכלב סינוואר שוחררו 105 או 110 ורק זאת הדרך

יזהר שי:       אני קורא לכל מי שליבו בו ויודע מה המשמעות של פדיון שבויים וארבע המידות שלהם, אנחנו כבר נמקים פה מכל הסוגים

יזהר שי:  כולם כשהם דנים על האסירים פה, יזכרו את הילדות, החיילות שנמצאות בפנים ונסות עכשיו עם סינוואר מנותק קשר וגם הן מנותקות קשר בתוך התעלות, והזקנים שצריך לנייד אותם גם בתוך התעלות במידה והם עדיין חיים

יזהר שי:  יש לנו כבר כנראה אחוזים גבוהים שפספסנו את הזמן, ואם נעשה את העסקה היום, עכשיו, הם כבר מתים

יזהר שי:  אנחנו כל פעם אומרים את זה אבל היכולת שלנו להתרגל ולחשוב שאם הם אמרו את זה אתמול אז זה אותו דבר היום

יזהר שי:  לא

יזהר שי:  יש לנו עדויות על כאלה שכבר מתים

יזהר שי:  אלה שישוחררו, לא בטוח שהם כבר שפויים

יזהר שי:       השניים ששוחררו אתמול היו במקום שלא הייתה בו לחימה עד היום, והם היו בקומה שנייה כנראה בתנאים טובים

יזהר שי:  אנחנו מברכים על שחרורם אבל זה לא המצב של החטופים

יזהר שי:  החטופים נאנקים, החטופים מזדהמים, החטופים עוברים עינויים

יזהר שי:  חטופים שנחשבים לחיילים או חיילות, מספרים עליהם שהם מתעסקים איתם שם

יזהר שי:  גם החמאס מתחרפן כנראה שהוא נמצא כבר כל כך הרבה חודשים בתוך המנהרות, והשילוב הזה כנראה מוביל לדברים מבעיתים וחובתנו להפסיק אותו עכשיו, לגלות מנהיגות אמיצה, לשחרר אותם ולאפשר לנו

יזהר שי:  אנחנו כמהים

יזהר שי:  כל כך הרבה משפחות כמהות כבר להתחיל את ה'שבעה'

יזהר שי:  אתם צריכים להבין שהרבה כבר מבינים שזה נגמר, אבל אי אפשר להיות במצב האובדן הזה

יזהר שי:  תנו לנו לגמור את הסיפור הזה כדי שנוכל להתחיל עכשיו

יזהר שי:  תודה רבה

צבי ידידיה סוכות: תודה רבה, יזהר

צבי ידידיה סוכות:  אני חייב רק לומר שלפחות בעיניי, ואמרתי לך את זה לא פעם ולא פעמיים, אין כאן שום עניין פוליטי

צבי ידידיה סוכות:  המחויבות העמוקה של כולנו להחזיר את כולם הביתה היא בדם של כולם

צבי ידידיה סוכות:  אני חושב שכולנו רוצים ואכפת ומתפללים ועושים כל מה שאנחנו יכולים כדי לעשות את זה, ובוא נראה כשתגיע עסקה, מערכת הביטחון תחווה דעתה וכמובן אנחנו מייד אחר כך

יזהר שי: היא לא תגיע

יזהר שי:  צריך להביא אותה

יזהר שי:  גם מנהיגות אמיצה מביאה, יוזמת

יזהר שי:  בגין כנגד כל מי שסביבו, ותראה מה הוא הביא

יזהר שי:  להביא

יזהר שי:       (היו"ר צביקה פוגל)     

צביקה פוגל: בוקר אור, מתנצל

צביקה פוגל:  בבקשה

ורד אנסבכר: בוקר טוב, שלום, שמי ורד אנסבכר, אני אחות של החמוד הזה, רס"ן יהודה כהן, מ"פ בסיירת גבעתי

ורד אנסבכר:  יהודה ב-7 באוקטובר הוקפץ לקיבוץ נחל עוז יחד עם כל חברי הסיירת, פעלו בצורה משמעותית וטיהרו את הקיבוץ ממחבלים

ורד אנסבכר:  לאחר מכן התכונן כחלק מהכוחות, מהסיירת לכניסה קרקעית, ושבוע לאחר הכניסה הקרקעית לעזה יהודה לצערי נפל

ורד אנסבכר:  היה זיהוי של איתור חשוד והסתבר באמת שיש שם כוחות גדולים של מחבלים

ורד אנסבכר:  יהודה ושניים מחייליו נאבקו בהם

ורד אנסבכר:  יהודה הספיק לדווח בקשר למג"ד שהוא פצוע אנוש, תוך כדי שהוא פצוע אנוש איפה הם נמצאים, ובאמת בזכות המוות של שלושתם הם הצילו את כל הפלוגה, כי המחבלים תכננו לפגוע בכל הפלוגה שהייתה בלי מוכנות

ורד אנסבכר:       מעבר לדמות הזאת של המפקד, מ"פ סיירת, יהודה היה בקבע המון שנים, הקדיש את החיים שלו

ורד אנסבכר:  אני רוצה להגיד שיהודה היה איש של חיים

ורד אנסבכר:  יהודה היה אח שלי, דבר ראשון, אח שלי הקטן, התותח שכל מה שהוא נגע בו הצליח

ורד אנסבכר:  היה שחמטאי מבריק, אסטרטג, כדורסלן, אהב מאוד ספרים, אהב היסטוריה

ורד אנסבכר:  יחד עם זאת בכיף הייתי יכולה לדמיין אותו עכשיו יושב ולומד שנה שלישית במשפטים, או פק"מ עניין אותו, ולא

ורד אנסבכר:  יהודה בחר לצאת למלחמה

ורד אנסבכר:  הוא בחר להקריב את החיים שלו, בחר למסור את החיים שלו למען חיים יותר גדולים, חיים יותר כלליים, חיים של עם ישראל

ורד אנסבכר:       ההתמסרות לצבא קבע, מי שמכיר יודע כמה זה גובה מחירים פרטיים, ויהודה בחר להיות לא אדם פרטי אלא אדם שמסתכל על כלל ישראל ובאמת מקדיש את החיים שלו למען זה

ורד אנסבכר:  לא רק זה, יהודה גם היה מודע לסכנות לגמרי

ורד אנסבכר:  הוא ידע למה הוא נכנס

ורד אנסבכר:  הוא לא היה 'נבך' כזה שלא ידע למה הוא נכנס

ורד אנסבכר:  ממש רגע לפני הכניסה לעזה הוא אסף את החיילים שלו

ורד אנסבכר:  סיפר לנו מילואימניק שהיה איתו

ורד אנסבכר:  הוא אמר להם, "מה יקרה במידה ויקרה לי משהו?" הוא אמר הרבה פעמים, "מפקדים בצה"ל הם הולכים בראש כי זה מעולה, זה דוגמה אישית, זה ככה צריך להיות, אבל הרבה פעמים הם גם נופלים, ואני רוצה לתדרך אתכם מה לעשות במידה ואני אפול", ונתן להם תדריך מה בדיוק לעשות

ורד אנסבכר:       יהודה ידע למה הוא נכנס ולמרות זאת הוא נכנס כי הוא הבין שיש לנו פה מלחמת קיום ומלחמת מהות של הטוב ברע ושאסור לנו לעצור, ובאמת אנחנו פה מטעם פורום הגבורה, פורום של משפחות שכולות, פורום א-פוליטי של משפחות על כל המגזרים, כל חלקי הציבוריות הישראלית, דרוזים, יהודים

ורד אנסבכר:  כולם באו במטרה אחת לתת גב לממשלה ולתת גב לצבא להמשיך את הלחימה העזה

ורד אנסבכר:  אנחנו רואים שיש תוצאות

ורד אנסבכר:  אנחנו רואים, גם באמת ברוך השם יחד עם זה שבאמת שמחה גדולה ששוחררו שני חטופים, יחד עם זאת כאב גדול שקמנו לעוד שתי משפחות של חיילים שנפלו

ורד אנסבכר:  אנחנו מבינים שהדרך היחידה להכריע פה את המלאכה זה להכריע בניצחון מוחלט, שחמאס יבין שיש מחיר למה שהם עשו לנו

ורד אנסבכר:       כל אומות העולם מסתכלים עלינו

ורד אנסבכר:  כולם רוצים לראות מה יקרה

ורד אנסבכר:  אנחנו מבינים שאנחנו עכשיו צריכים לזעוק את הזעקה של אחי, של הבנים שלנו, שבמוות שלו הם ציוו לנו ניצחון מוחלט, ואנחנו חייבים להמשיך את הצוואה שלהם

ורד אנסבכר:  אני מוצאת את עצמי פה כל שבוע כי אני מבינה שאסור לי להפקיר את הזירה הזאת, שאני מבינה שאני חייבת להמשיך את הדרך שלו

ורד אנסבכר:       יהודה לצערי לא זכה ולא יזכה להגשים את החלומות הפרטיים שלו, והיו לו חלומות פרטיים, אבל הוא היה שותף לחלומות כלליים, חלומות של עם ישראל

ורד אנסבכר:  אנחנו מבקשים פה ממקבלי ההחלטות, מחברי הכנסת, תהיו אנשים חולמים, תהיו אנשים עם חזון, אנשים שמאמינים

ורד אנסבכר:  אני דור שלישי לניצולי שואה

ורד אנסבכר:  אני יודעת מה זה אנשים שהאמינו בזה שיכולה לקום פה מדינה

ורד אנסבכר:  לפני 2,000 שנה מי האמין שנשב פה עכשיו בכנסת ישראל? אנחנו צריכים אנשים מנהיגים שחולמים, רואים רחוק, מאמינים בזה שיש לנו יכולת להשלים את כל המטרות שלשמן יצאנו, שאנחנו מסוגלים למוטט את חמאס, שאנחנו מסוגלים להחזיר את החטופים עד אחרון החטופים, שאנחנו מסוגלים לשלוט ברצועה

ורד אנסבכר:  יש לנו את היכולת הזאת ואנחנו מבקשים מכם, תהיו אנשים גדולים, אנשים עם חזון, שנזכה באמת להמשיך את הצוואה של האח המתוק שלי שלצערי הוא לא יזכה אבל זה הצוואה שלו

ורד אנסבכר:  תודה רבה

צביקה פוגל: תודה רבה לך

צביקה פוגל:  אני נחשפתי קצת לסיפור של יהודה עוד לפני

צביקה פוגל:  הוא חלק מדור של צעירים שאנחנו חבים להם כל כך הרבה, אין לך מושג

צביקה פוגל:  תודה רבה על הדברים שלך

צביקה פוגל: יזהר, אתה כבר דיברת?     

יזהר שי: פשוט זה היה מרגש לשמוע אותה, אבל "הם ציוו לנו את הניצחון המוחלט", היה לי קצת קשה עם "ציוו לנו", ואנחנו נצטרך להחליט מה הם ציוו לנו, כל אחד עם הדרך שלו

צביקה פוגל: כל אחד עם הציווי שלו, נכון מאוד

יזהר שי: החיים זה משהו ביהדות שיש לו ערך

יזהר שי:  אם אני הייתי יכול להחזיר לה את יהודה אפילו בתמורה לחיים של, אבא שלי הוא כבר סבא

יזהר שי:  הוא חי חיים שלמים ויש לו נינה

יזהר שי:  אין לי מה להגיד לה אבל כרגע אנחנו צריכים להחזיר חיים וזאת המצווה וזה הפדיון ויהיה המחיר אשר יהיה, וצריך פה מנהיגות אמיצה כי בבפנים אני מרגיש כמוה אבל המציאות, 7 באוקטובר הכניס אותנו למציאות שאם אנחנו נלחמים, אנחנו על מגש הכסף מגישים חטופים חיים שיהפכו למתים, וזה משהו שהוא קצת קשה לגייס את הילדים אחרי זה במצב הזה

יזהר שי:  יש לי גם שניים שעכשיו לפני גיוס ואחד גדול

יזהר שי:       יהודה בחר והוא ידע למה הוא נכנס

יזהר שי:  אבא שלי בחר להתגייס לצנחנים

יזהר שי:  הוא בחר להיות במלחמת ההתשה, ביום כיפור

יזהר שי:  הוא בחר להילחם בלבנון השנייה עם אח שלי, אבל הוא לא בחר לישון בקיבוץ ניר עוז ב-7 באוקטובר ושיבואו מחבלים וירצחו וישחטו את כל השכנים וייקחו ילדים ויתעללו בזקנים, ושהדבר הזה עכשיו נמשך ארבעה חודשים שממשיכים להתעלל ולאנוס ולעשות את הדברים הכי נוראיים לבנינו, ופה אנחנו חלוקים

יזהר שי:  אני אומר דיי, מיצינו, זה לא עוד חאן יונס או עוד מנהרה

יזהר שי:  אנחנו הורסים את הערכים שאנחנו עומדים עליהם

יזהר שי:  פשוט מנהיגות חזקה לבצע את העסקה, וכנראה שלתכנן מסלול מחדש כי יש לנו המון אויבים סביבנו

יזהר שי:  זה לא נגמר שם

יזהר שי:  זה איך נהיה פה ב-20 שנה הקרובות

יזהר שי:  זה לא זבנג וגמרנו

יזהר שי:  תודה רבה

צביקה פוגל: אנחנו ביום ה-129, שומע אותך בערך 120 יום

צביקה פוגל:  זה לא נעשה יותר קל

יזהר שי: שחרר אותי כבר

יזהר שי:  תצביע נכון

יזהר שי:  מנהיגות חזקה

יזהר שי:  פשוט תשחררו אותנו מהדבר הזה, מי ל'שבעה', מי להתעסק עם אנשים לא שפויים, אני לא יודע מה ייצא משם

יזהר שי:  יאללה, זהו, נגמר

יזהר שי:  זה לא עוד חודש אנחנו נגיע לניצחון המוחלט

יזהר שי:  7 באוקטובר כבר לא יאפשר לנו ניצחון מוחלט

יזהר שי:  הוא יאפשר את מה שהוא יאפשר

יזהר שי:  זהו, תודה רבה

צביקה פוגל: תודה רבה, יזהר

צביקה פוגל:  תודה רבה לשניכם

צביקה פוגל:  הדברים שלכם מאוד חשובים לנו

צביקה פוגל:  הם מסמלים לנו דרך

צביקה פוגל:  גם אם לפעמים היא לא נראית דומה, לדעתי היא דומה

צביקה פוגל:       אנחנו ביום ה-129 למלחמה

צביקה פוגל:  התעוררנו הבוקר עם אושר מהול בעצב

צביקה פוגל:  האושר על מבצע כל כך מוצלח, כל כך מדויק שבסופו יש שני חטופים חזרה בבית, עם יכולת צבאית יוצאת דופן, אבל גם עם שני צעירים בני 21, עדי ואלון לוחמי מגלן שנהרגו בחאן יונס

צביקה פוגל:  מה אני אגיד לכם? לא קל

צביקה פוגל:  ימים לא פשוטים

צביקה פוגל:       התכנסנו כאן הבוקר כדי לקבל את הדיווח של השר לביטחון לאומי, ישיבת מעקב על הפעולות שננקטות כדי לאפשר עמידה בתנאים המינימליים שהגדרנו בבתי הסוהר

צביקה פוגל:  הפעולות שהוועדה המליצה בעבר הלא רחוק לנקוט בהן היו הרחבת הבינוי או הרחבת אפשרויות הכליאה, חופשות מיוחדות לאסירים, פיקוח אלקטרוני כחליף למאסר, משמורת בקהילה

צביקה פוגל:  בקיצור, הרבה מאוד סוגי פתרון כדי לאפשר לעצמנו באמת להחזיק את הכלואים בתנאים שיאפשרו לסוהרים שלנו לעשות את עבודתם

צביקה פוגל:  אמרתי לכם, בכל דיון כזה שמתמקד בבתי הסוהר, אני לא רק דואג להסתכלות הבין-לאומית עלינו

צביקה פוגל:  אני גם מסתכל על איך אנחנו מאפשרים לסוהרים שלנו לבצע את עבודתם, ולשמור על חייהם זה לא פחות חשוב בעניין הזה

צביקה פוגל:      מי ראשון המדווחים?     

נעמה פויכטונגר: נעמה פויכטונגר, משרד המשפטים

נעמה פויכטונגר:  אני רוצה קודם כל גם להשתתף בצער המשפחות השכולות וגם להשתתף בחרדה ובתקווה של משפחות החטופים שאנחנו כולנו מקווים לראות אותם בחזרה כמה שיותר מהר

נעמה פויכטונגר:       רק אני רוצה להשלים שתי נקודות בהמשך לדברים שנאמרו פה מוקדם יותר לגבי המש"ק שהוזכר פה גם

נעמה פויכטונגר:  דובר על זה כבר כמה פעמים בדיוני הוועדה

נעמה פויכטונגר:  מדובר בחלופת ענישה שהונחה על השולחן גם ללא קשר לבעיית הצפיפות, הרבה לפני כן

נעמה פויכטונגר:  דיברנו על זה בהרבה הזדמנויות

נעמה פויכטונגר:  כבר הובהר שבכל מקרה הנושא הזה הוא לא פתרון למצוקה המיידית, לא בטווח הקצר גם מבחינת התשתית הנורמטיבית שצריך להכין בשביל זה, וגם מבחינת ההיערכות הארגונית של שב"ס, כך שהדבר הזה ממשיך להיבחן ולהיבנות בצורה שאנחנו מקווים שתהיה הטובה ביותר, אבל זה לא חלק מסל הפתרונות המיידי

נעמה פויכטונגר:       הדבר השני שרציתי להעיר בהמשך למה שנאמר הבוקר, וגם סליחה אם אני חוזרת על דברים שנאמרו בדיונים הקודמים

נעמה פויכטונגר:  בסופו של דבר המציאות לצערנו לא משתנה הרבה, אבל גם הדיבורים על כמה אפשר להכיל היום וגם על דברים שאליאסף אמר קודם לגבי מרווח הנשימה שקיים או לא קיים לגבי האסירים הפליליים והעצורים הפליליים, צריך לזכור שזה הכול יוצא מתוך הנחה שאנחנו תחת תוקפה של הוראת השעה החריגה מאוד שמאפשרת גם הצפפה וגם הלנה שלא על מיטות, שהיא הוראת שעה שהיא נוצרה בגלל מצב המלחמה, אבל היא בוודאי לא חלק מהתוכנית לטווח ארוך

צביקה פוגל: ואף אחד מאיתנו לא אוהב אותה

צביקה פוגל:  גם את זה צריך לומר

נעמה פויכטונגר: בוודאי

נעמה פויכטונגר:  גם מבחינת העצורים והאסירים וגם מבחינת שב"ס זה לא ההתנהלות המקצועית שהגוף הזה יודע ורגיל להתנהל איתה, כך שכשאנחנו מסתכלים על הפתרונות ואנחנו גם שותפים, נדמה לי שעלתה פה קודם קצת תחושת תסכול, בסופו של דבר כבר מהחודש הראשון למלחמה היה ברור שאנחנו מדברים, לא ידענו את המספרים האלה, אבל שאנחנו מדברים על סדרי גודל שבאמת מחייבים פתרונות מיידים

נעמה פויכטונגר:  לצערנו התחושה היא שמעבר לתוכנית של ה-888 שדובר עליה ועוד כמה מקומות ברקפת אני חושבת, פתרונות בסדרי הגודל שמדברים עליהם, מה שגם יוסי מהמל"ל הזכיר קודם, בעצם לוקח הרבה מאוד זמן לקדם אותם והמשמעויות נשמעו פה היטב הבוקר וגם בדיונים הקודמים

צביקה פוגל: תודה רבה

צביקה פוגל:       חבר הכנסת איימן עודה, בבקשה

איימן עודה: כבוד היושב-ראש, תרשה לי בבקשה להגיד משהו שייתפס מחוץ לפלנטה של הוועדה, אבל אני חבר כנסת ונציג ציבור, מייצג את הציבור שמאמין למה שאני אומר

איימן עודה:  נקרע הלב לשמוע את משפחות החטופים

איימן עודה:  אני חושב שגם אנחנו לא צריכים להסכים לחיות באווירה שמדברים על מה לעשות עם בתי הסוהר, איך להרחיב אותם

איימן עודה:  השאלה האם באמת אפשר אחרת? האם באמת אפשר לחיות בשלום, בביטחון, בשגשוג כלכלי, במימוש זכות הגדרה עצמית לעם היהודי? אני חושב על כל הדברים הללו, כן, בוודאי שאפשר לעשות אותם וגם קל מאוד

איימן עודה:  אני חושב שמתווה של שלום שמכבד את העובדה שיש פה שני עמים, מגיע לשניהם זכות להגדרה עצמית ולא לעם אחד, מדינה לצד מדינה וכל סדרי הביטחון שצריך להיות, כי מגיע לכל בן אדם ולכל עם לחיות בביטחון, ונגיע למצב שלא נראה בו לא מלחמות ולא כיבוש ולא הרוגים ולא חטופים ולא שום דבר אחר

צביקה פוגל: אמן

איימן עודה: אני חושב שאין דרך אחרת בלתה

איימן עודה:  תודה רבה

צביקה פוגל: איזה כיף היה לשמוע את זה

צביקה פוגל:  תודה

צביקה פוגל:       בבקשה, דבי, בוקר אור

דבי גילד חיו: עו"ד דבי גילד חיו מהאגודה לזכויות האזרח

דבי גילד חיו:  אני משתתפת בדיונים האלה מאז שהתחילו סמוך אחרי אירועי 7 באוקטובר, במלחמה

דבי גילד חיו:  לצערי אנחנו מחודש אוקטובר, גם אנחנו הזהרנו מפני הדברים האלה, גם באגודה ואחרים

דבי גילד חיו:  המצב לאן שהוא הולך היה ברור לכולם

דבי גילד חיו:  עוד ועוד אסירים ועצורים, אין מקומות כליאה, הכול תלוי בהוראת שעה מאוד בעייתית שמרגע שהיא נחקקה המשמעות שלה היא הפרה של זכויות של אסירים גם ביטחוניים וגם פליליים

דבי גילד חיו:  כפי שאמר גיל שפירא מהסניגוריה, כמעט מחצית מהעצורים שנעצרו מאז הם אנשים שלא נשפטו

דבי גילד חיו:  אלה עצורים בתנאים מאוד קשים

דבי גילד חיו:       ארבעה חודשים עברו ואין שום פתרון קונקרטי משום סוג שקודם באמת

דבי גילד חיו:  אני רוצה להגיד שאני עוקבת אחרי חקיקה בכנסת באופן נרחב

דבי גילד חיו:  עשרות הצעות חוק הועברו בתוך מספר ימים

דבי גילד חיו:  הצעת חוק של החופשה המיוחדת פורסמה לפני למעלה מחודשיים כתזכיר ועוד לא קודמה

דבי גילד חיו:  נכון שהיא נותנת פתרון רק ל-100 איש אבל זה כל פעם 45 יום, זאת אומרת שבכל חודש אפשר כאילו לשחרר עוד 100 איש

דבי גילד חיו:  אפילו הפתרונות הקטנים, הפצפונים האלה לא קודמו עדיין

דבי גילד חיו:  עכשיו אומרים שאולי בשבוע הבא זה יהיה קריאה ראשונה

דבי גילד חיו:  עברו למעלה מחודשיים

דבי גילד חיו:       איזוק אלקטרוני זה 500 איש

דבי גילד חיו:  הבינוי 900 מקומות, עוד לא אושר התקציב שלו וגם אם הוא יתחיל, מדברים על משהו שיימשך לאורך זמן

דבי גילד חיו:  אנחנו נמצאים במצב זוועתי ושום דבר קונקרטי אמיתי לא קורה

דבי גילד חיו:  אני קוראת לוועדה, אני לא יודעת מה להגיד

דבי גילד חיו:  צריך להניע פה מהלכים בדחיפות

דבי גילד חיו:  זה כל מה שיש לי להגיד

דבי גילד חיו:       כוח אדם לשב"ס, בשבועות הראשונים של אוקטובר אנחנו אמרנו, אין תקצוב, אין כוח אדם, אף אחד לא מטפל בזה, אף אחד לא דואג לזה

דבי גילד חיו:  אנחנו לא יודעים למה אתם מחכים

דבי גילד חיו:  עברו ארבעה חודשים

דבי גילד חיו:  לא אמור להיות שינוי? להיפך, מדברים עכשיו על עוד עצורים ועוד אנשים שהולכים להיכנס למצב הנורא הזה

דבי גילד חיו:  אסירים לא אמורים לשלם את המחיר בזכויות האדם הכי בסיסיות שלהם בשל אוזלת היד של הממשלה

דבי גילד חיו:  צריך לטפל בדברים

דבי גילד חיו:  זהו, עד כאן

דבי גילד חיו:  תודה

צביקה פוגל: תודה, דבי

צביקה פוגל:       אני אשמח לשמוע התייחסות שלכם לדברים שדיברה פה דבי, גם על הצעת החוק וגם על האיזוק האלקטרוני

צביקה פוגל:  איפה אנחנו עומדים? לא הייתי פה בחלק הזה, אז אם לא אכפת לכם לחזור על זה שוב

צביקה פוגל:  תודה

אביב ישראלי: אני אתייחס לסטטוס של הדברים

אביב ישראלי:  חלק מהדברים לא נכללו בדיווח האחרון כי זה התקדמות מהימים האחרונים

אביב ישראלי:  הנושא של חופשה מיוחדת לאסיר, כמו שדיווחנו זה ב-5

אביב ישראלי: 2 פורסם ברשומות

אביב ישראלי:  מהמידע שנמסר לנו זה צפוי לעלות במליאה בקריאה ראשונה בשבוע הבא

אביב ישראלי:       הנושא של תוכנית בינוי של 880 מקומות כליאה זה נכלל בסיכום התקציבי

אביב ישראלי:  זה מחכה כמו יתר הנושא התקציבי לאישור של הכנסת, אבל כן מ"מ נציב שב"ס כבר הנחה את הגורמים בשירות בתי הסוהר להתחיל להיערך למימוש של התוכנית עוד טרם קבלת התקציב

אביב ישראלי:       הפיקוח האלקטרוני, אז לצד מה שדיווחנו בעבר שהשר הנחה את משטרת ישראל להגביר את השימוש בפיקוח האלקטרוני במקרים המתאימים, נחתם הצו להגדלת מכסת המפוקחים כך שהוא עלה ל-1,750

אביב ישראלי:  הוא עבר לפרסום ברשומות אתמול בלילה ואני מניחה שזה עניין של היום-מחר שזה כבר יפורסם

אביב ישראלי:  זה מבחינת העדכונים שמסרנו

צביקה פוגל: מבחינת הרחבת מקומות הכליאה איפה אנחנו עומדים עם זה גם במרחבים הקיימים וגם באלה?      

אביב ישראלי: אלה, כבר התייחסו שב"ס לסטטוס

אביב ישראלי:  מבחינת הוספת מקומות מה שיש על הפרק זה ה-880 שזה תוכנית שהיא מדורגת

צביקה פוגל: דיברנו גם על מקומות במרחבים הציבוריים

אביב ישראלי: זה זה

אביב ישראלי:  זה בעצם הסבה של שטחים ציבוריים במתקני כליאה שונים, ככה שזה בעצם תוכנית שתהיה על פני כמה מתקנים ביטחוניים והיא תבוצע באופן מדורג ותניב מקומות כליאה נוספים

אביב ישראלי:  ההערכה, במשך עשרה חודשים ייקח להשלים את התוכנית

אביב ישראלי:  יש את אגף רקפת שזה גם אגף שפועלים להשמיש אותו

אביב ישראלי:  ממה שאני מבינה זה בערך כ-100 מקומות כליאה

אביב ישראלי:  זה כרגע מה שיש של הוספת מקומות כליאה נוספים, ויש כמובן את אלה ששב"ס יוכלו להתייחס

צביקה פוגל: מתי?     

אליאסף זכאי: אין מה לעדכן מהדיון הקודם

אליאסף זכאי:  זה יתחיל בתחילת מרץ

אליאסף זכאי:  זה יבוצע בצורה הדרגתית

אליאסף זכאי:  יש שם ארבעה אגפים

צביקה פוגל: אני כבר אומר לכם, אני אבקש עד סוף שבוע זה להעביר לי גאנט של פעולות

צביקה פוגל:  גאנט זה אומר כל שבוע החל מיום ראשון הבא מה הולך להשתנות במשך השלושה חודשים הקרובים, בסדר?     

אביב ישראלי: אין בעיה

צביקה פוגל: עד אמצע מאי, מה אנחנו צופים לראות, איזה שינויים הולכים לקרות אצלנו

צביקה פוגל:  בואו נשים לעצמנו שיהיה מערכת ציפיות

צביקה פוגל:  לא נתייחס לזה כל פעם בעוד חודשיים, עוד שלושה, עוד שמונה

צביקה פוגל:  לא, לא

צביקה פוגל:  גאנט מסודר

צביקה פוגל:  אני מניח שהמושג הזה מוכר לכולם, ונראה לאן אנחנו מתקדמים עם העניין הזה

צביקה פוגל:  תודה, אביב

צביקה פוגל:  תודה, שב"ס

צביקה פוגל:       ד"ר סיגל שהב, בוקר אור

סיגל שהב: בוקר אור, אני מהמרכז האקדמי למשפט ולעסקים

סיגל שהב:  קראתי בדוחות שהוגשו לוועדה שיש אלפי כלואים שמוחזקים על פחות משלושה מטר לאסיר, ואלפי כלואים ללא מיטות

סיגל שהב:  כפי שכתב יועמ"ש הוועדה במסמך שלו, למעשה אנחנו כחברה איינו את כל ההישגים של פסק הדין בעניין הצפיפות שדיברו על ליבת כבוד האדם כפי שאמרה עו"ד דבי גילד חיו מהאגודה לזכויות האזרח

סיגל שהב:       הזכויות שעומדות כאן על הפרק הן באמת הלב של זכויות אסירים

סיגל שהב:  אוכלים על המיטה, מתפללים בחדר, והכול נעשה בצפיפות ובדוחק

סיגל שהב:  אנחנו גם שלחנו לך, אדוני, מכתב לקיים דיון במצב השירותים והמקלחות בבתי הסוהר כי יש אלפי שירותים ומקלחות שבהם קיים בור כריעה עם המקלחת ממוקמת מעל לבור הכריעה

סיגל שהב:  במצב הזה החיכוך והדחק סביב שימוש בשירותים כשיש הרבה כלואים בתא, זה באמת דבר שהוא כל כך פוגע באלמנטים בסיסיים קיומיים ולא מעבר לזה

סיגל שהב:  לא מדובר על אקסטרה

סיגל שהב:      אנחנו גם אוהבים להקשות על עצמנו כחברה, אוהבים להקשות על הכלואים, אוהבים להקשות גם על שב"ס

סיגל שהב:  אני חושבת שהזרקור כאן שמופנה בדיון מן הסתם באופן טבעי לשב"ס, הוא מוצדק אבל הוא לא יכול להיות הזרקור היחיד, כי למשל בתחום השחרורים המוקדמים אנחנו לדעתי עושים לעצמנו עוול כחברה בזמן שיש מסמכים של האיחוד האירופי ואחרים שמראים שבמדינות בעולם נהוג לשחרר באופן אוטומטי כלואים בשלבים אפילו הרבה יותר מוקדמים, אחרי שליש ואחרי חצי ולא כמו שנהוג אצלנו

סיגל שהב:  אצלנו אחוזי שחרור מוקדם הולכים ומתמעטים כל הזמן ויירדו ממעל ל-20% לסביבות, מה שלי ידוע, 15%, ויתקנו אותי נציגי משרד המשפטים אם אני טועה

סיגל שהב:       מכיוון שאנחנו חברה שטובה בלארגן את מצב החירום שלה, אז אני חושבת שצריך לעשות שני דברים, אחד, לשלוט בזרם היוצאים

סיגל שהב:  אני חושבת שזה כן מנדט של הוועדה הזו כוועדה שעוסקת בנושא הכלואים

סיגל שהב:  פשוט לעבוד עם משרד המשפטים על הוראות זמניות לשחרור מוקדם לקהילה, שחרור בזמן שאסיר הוא ברישיון

סיגל שהב:  הוא לא משתחרר לגמרי אלא בתקופת השחרור המוקדם הוא עדיין אסיר ברישיון והוא עובר טיפול בקהילה, ככה שזה משרת את טובת החברה

סיגל שהב:  לא ברור לי למה אנחנו לא מגבירים את זרם היוצאים בנתיב הזה

סיגל שהב:       צריך להורות לוועדות השחרורים לפעול אחרת, להכניס שם איזשהו סעיף בפעילות של ועדות השחרורים בהקשר הזה, לפנות לנשיא להורות על איזשהו מתווה חנינה יותר רחב ממה שפורסם עד כה

סיגל שהב:  יש לנו כלים לעבוד איתם ואנחנו פשוט אוהבים להקשות גם על הכלואים וגם על שירות בתי הסוהר, ואני חושבת שזה לגמרי פוגע בכולנו כחברה

סיגל שהב:  אסירים שיוצאים מהכלא בתנאים האלה הם לא משוקמים וחוזרים לבצע עבירות, מה גם שרוב הכלואים מרצים תקופות מאסר קצרות של שנה ושנתיים

סיגל שהב:  יש לנו כלים ויש הצדקות כן לאפשר גם שחרור מוקדם הרבה יותר רחב וגם חנינות בהיקפים יותר גדולים כדי להקל על כולנו כחברה וגם על הכלואים באופן אישי

צביקה פוגל: תודה רבה ד"ר סיגל

צביקה פוגל:  תודה רבה על הדברים

צביקה פוגל:      כן, בבקשה אביב

אביב ישראלי: התייחסות קלה

אביב ישראלי:  זו פעם שנייה שהנושא של שירותי כריעה עולה על ידי עו"ד סיגל שהב

אביב ישראלי:  כן חשוב לי קצת לתת תמונה טיפה יותר מלאה

אביב ישראלי:  הוגשה עתירה בנושא כנגד שירות הסוהר והמשרד לביטחון לאומי, שאחד העותרים שם באמת יוצגו על ידי עו"ד סיגל שהב, והעתירה הזאת נדחתה על ידי בית המשפט, אז כן חשוב שגם הוועדה תכיר את זה, וככל שיהיה צורך גם נרחיב, אבל צריכים להגיד את זה

צביקה פוגל: תודה

צביקה פוגל:  עוד מישהו? אדוני היועץ המשפטי?      קודם כל אני מתנצל על האיחור שלי

צביקה פוגל:  כבר קורה לי פעם שנייה בחודש האחרון

צביקה פוגל:  זה מתחיל להיות מוגזם

צביקה פוגל:  מקווה שאני אצליח לאכזב אתכם ושזה לא יקרה פעם שלישית

צביקה פוגל:       תיראו, אחת השאלות שאני שואל את עצמי, ואני חייב לומר שאני באמת מלא הערכה לגיל ולדבי ולד"ר סיגל

צביקה פוגל:  איזה כיף שיש לנו אנשים שבאמת הערכים והמוסר ממשיכים לשמש נר לרגליהם, ואני לא מזלזל

צביקה פוגל:  גיל, אני מניח שאתה יודע את זה

צביקה פוגל:  גם דבי וגם ד"ר סיגל אני מקווה שיודעות, אבל אני שואל את עצמי, אנחנו מקיימים דיון על תנאי הכליאה

צביקה פוגל:  אני ביקרתי לא מעט בבתי הכלא בחצי שנה האחרונה, במיוחד בארבעה חודשים האחרונים, וראיתי איך אנחנו דואגים שכן יהיה להם מיטה או מזרון, שכן יקבלו אוכל, שכן יקבלו טיפול רפואי, שכן יקבלו מקלחת ושירותים

צביקה פוגל:       אני שואל את עצמי האם באותה עוצמה שבה גיל מעלה פה את הדברים ודבי בזום וד"ר סיגל בזום, האם באותה עוצמה אתם גם דואגים לאנשים שלנו שנמצאים נמקים שם בכלא? האם אותם ארגוני זכויות הופכים עולמות במישור הבין-לאומי כדי לראות שהחטופים שלנו מקבלים תרופות והחטופים שלנו מקבלים מקלחת, שהחטופים שלנו מקבלים כיכר לחם ליום? אתם יודעים מה, על שתי פרוסות הייתי מתפשר גם

צביקה פוגל:  לא שאני מנסה להשוות, אבל הייתי רוצה לראות נימה קצת אחרת אצלנו, אצל כולנו, ולדפוק על השולחן כדי לדאוג גם לאנשים שלנו, לא רק לערכים ולמוסר היהודיים הישראלים שמלווים אותנו

צביקה פוגל:  זה מסוג הדברים שכואבים לי

צביקה פוגל:       אני נקרע כל דיון כזה מחדש איך אנחנו מחפשים להיות יותר מוסריים ויותר ערכיים, שאני יודע שכל מי שיושב שם בכלא, אותם אסירים ביטחוניים כמעט ללא יוצא מן הכלל, כל שאיפתם הייתה לרצוח אותי ואותנו ולבנות על חורבותיה של מדינת ישראל מדינה אסלאמית, ובכל זאת אנחנו משתדלים לעשות את הדברים כמו שצריך ומחפשים פתרונות מכל כיוון שהוא

צביקה פוגל:  אני מתחייב בפניכם שאני אמשיך לחפש את הפתרונות, אבל הייתי רוצה לראות את אותה עוצמה

צביקה פוגל:  גיל, אתה איש חזק

צביקה פוגל:  דבי אישה חזקה, וד"ר סיגל, אתם אנשים חזקים

צביקה פוגל:  תהפכו שולחנות גם למקומות אחרים

צביקה פוגל:  הקול שלכם צריך להישמע גם במקומות אחרים

צביקה פוגל:  זו הבקשה הצנועה שלי מכם כחבר, לא כיושב-ראש ועדה

צביקה פוגל:       אני אקבל את הדוח הזה שביקשתי, את הגאנט הזה ואני אפרסם אותו כדי שכולנו נדע בדיוק לאן אנחנו הולכים, ונפקח ונבקר את זה לפי תאריכים החל מהדיון הבא, אבל אני רוצה את זה עד סוף השבוע בבקשה

צביקה פוגל:       תודה רבה לכולם ונקווה לימים יותר טובים